ข้อบังคับเจ้าพนักงานจราจรในทางพิเศษ เรื่อง การห้ามรถบรรทุกวัตถุอันตรายเดินในทางพิเศษ พ.ศ. 2555
ข้อบังคับเจ้าพนักงานจราจรในทางพิเศษ
ข้อบังคับเจ้าพนักงานจราจรในทางพิเศษ
เรื่อง
การห้ามรถบรรทุกวัตถุอันตรายเดินในทางพิเศษ
พ.ศ. ๒๕๕๕
 

โดยที่เป็นการสมควรปรับปรุงข้อบังคับพนักงานจราจรในทางพิเศษ เรื่อง
การห้ามรถยนต์บรรทุกวัตถุอันตรายเดินในทางพิเศษ พ.ศ. ๒๕๔๘
ซึ่งแก้ไขเพิ่มเติมโดยข้อบังคับ พนักงานจราจรในทางพิเศษ เรื่อง
การห้ามรถยนต์บรรทุกวัตถุอันตรายเดินในทางพิเศษ (ฉบับที่ ๒) พ.ศ. ๒๕๕๐ ให้สอดคล้องกับการดำเนินงานในปัจจุบัน
และเพื่อความปลอดภัยและสะดวก ต่อการจราจรในทางพิเศษ

อาศัยอำนาจตามความในมาตรา ๑๓๙ แห่งพระราชบัญญัติจราจรทางบก พ.ศ. ๒๕๒๒
ประกอบมาตรา ๔๒ และมาตรา ๔๓ แห่งพระราชบัญญัติการทางพิเศษแห่งประเทศไทย พ.ศ. ๒๕๕๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิเสรีภาพของบุคคล
ซึ่งมาตรา ๒๙ และมาตรา ๓๔
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
รองผู้ว่าการฝ่ายปฏิบัติการ การทางพิเศษแห่งประเทศไทย
ในฐานะเจ้าพนักงานจราจรในทางพิเศษตามประกาศกระทรวงคมนาคม เรื่อง
แต่งตั้งพนักงานเพื่อปฏิบัติหน้าที่เกี่ยวกับการจราจรในทางพิเศษ ลงวันที่ ๒๔
กันยายน พ.ศ. ๒๕๕๓ จึงออกข้อบังคับไว้ ดังต่อไปนี้

ข้อ ๑ ข้อบังคับนี้เรียกว่า
ข้อบังคับเจ้าพนักงานจราจรในทางพิเศษ เรื่อง
การห้ามรถบรรทุกวัตถุอันตรายเดินในทางพิเศษ พ.ศ. ๒๕๕๕

ข้อ ๒[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ข้อ ๓ ให้ยกเลิก
(๑) ข้อบังคับพนักงานจราจรในทางพิเศษ เรื่อง การห้ามรถยนต์บรรทุกวัตถุอันตรายเดินในทางพิเศษ
พ.ศ. ๒๕๔๘
(๒) ข้อบังคับพนักงานจราจรในทางพิเศษ เรื่อง
การห้ามรถยนต์บรรทุกวัตถุอันตรายเดินในทางพิเศษ (ฉบับที่ ๒) พ.ศ. ๒๕๕๐

ข้อ ๔ วัตถุอันตรายที่ต้องมีการควบคุมการขนส่งในทางพิเศษตามข้อบังคับ
เจ้าพนักงานจราจรในทางพิเศษฉบับนี้ หมายถึง วัตถุอันตรายที่ออกตามความในมาตรา ๔
และเป็นวัตถุอันตรายที่มีการควบคุมตามมาตรา ๑๘ แห่งพระราชบัญญัติวัตถุอันตราย พ.ศ.
๒๕๓๕ และทำการขนส่งตามพระราชบัญญัติการขนส่งทางบก พ.ศ. ๒๕๒๒
เฉพาะที่ระบุไว้ในบัญชีแนบท้ายข้อบังคับฉบับนี้

ข้อ ๕ ห้ามรถซึ่งบรรทุกวัตถุอันตรายที่ไม่ปฏิบัติตามพระราชบัญญัติการขนส่งทางบก
พ.ศ. ๒๕๒๒ และประกาศกระทรวงอุตสาหกรรม ว่าด้วย
การขนส่งวัตถุอันตรายทางบกเดินในทางพิเศษ

ข้อ ๖ ห้ามรถซึ่งบรรทุกวัตถุอันตรายที่ไม่แจ้งเส้นทาง
วันเวลา และประเภทของวัตถุอันตรายที่จะบรรทุกให้การทางพิเศษแห่งประเทศไทยทราบล่วงหน้า
เดินในทางพิเศษ

ข้อ ๗ ห้ามรถซึ่งบรรทุกวัตถุอันตรายเดินในทางพิเศษศรีรัช
ช่วงตั้งแต่ทางแยกต่างระดับพญาไทถึงถนนงามวงศ์วาน ตลอดเวลา

ข้อ ๘ ห้ามรถซึ่งบรรทุกวัตถุอันตรายเดินในทางพิเศษเฉลิมมหานคร
ทางพิเศษศรีรัช และทางพิเศษฉลองรัช ระหว่างเวลา ๐๕.๐๐ - ๐๙.๐๐ นาฬิกา
และระหว่างเวลา ๑๕.๐๐ - ๒๑.๐๐ นาฬิกา ทุกวัน
เว้นแต่รถบรรทุกน้ำมันให้เป็นไปตามข้อบังคับเจ้าพนักงานจราจรในทางพิเศษ เรื่อง
การห้ามรถบรรทุกน้ำมันตั้งแต่ ๖ ล้อขึ้นไป และรถพ่วงเดินในทางพิเศษเฉลิมมหานคร
ทางพิเศษศรีรัช และทางพิเศษฉลองรัช ระหว่างเวลาที่กำหนด พ.ศ. ๒๕๕๕

ข้อ ๙ ห้ามรถซึ่งบรรทุกวัตถุอันตรายเดินในทางพิเศษเฉลิมมหานคร
ทางพิเศษศรีรัช และทางพิเศษฉลองรัช เกินชั่วโมงละ ๖๐ กิโลเมตร
และในทางพิเศษบูรพาวิถี ทางพิเศษอุดรรัถยา และทางพิเศษกาญจนาภิเษก (บางพลี -
สุขสวัสดิ์) เกินชั่วโมงละ ๗๐ กิโลเมตร

ข้อ ๑๐ ข้อบังคับนี้มิให้ใช้บังคับแก่รถซึ่งบรรทุกวัตถุอันตรายที่ใช้ในราชการตำรวจหรือราชการทหาร
และรถซึ่งบรรทุกวัตถุอันตรายที่ได้รับอนุญาตจากเจ้าพนักงานจราจรในทางพิเศษ


ประกาศ
ณ วันที่ ๓ กันยายน พ.ศ. ๒๕๕๕
มณเฑียร
กุลธำรง
รองผู้ว่าการฝ่ายปฏิบัติการ
การทางพิเศษแห่งประเทศไทย
ในฐานะเจ้าพนักงานจราจรในทางพิเศษ
[เอกสารแนบท้าย]

๑. บัญชีแนบท้ายข้อบังคับเจ้าพนักงานจราจรในทางพิเศษ
เรื่อง การห้ามรถบรรทุกวัตถุอันตรายเดินในทางพิเศษ พ.ศ. ๒๕๕๕

(ดูข้อมูลจากภาพกฎหมาย)
























ปริยานุช/ผู้จัดทำ
๑ พฤศจิกายน
๒๕๕๕

ปณตภร/ผู้ตรวจ
๑๙ พฤศจิกายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๖๕ ง/หน้า ๕๖/๓๐ ตุลาคม ๒๕๕๕